
Πολλοί ήταν οι φίλοι της πολυγραφότατης Αγγελικής Σμυρλή οι οποίοι, την Τρίτη 17 Μαρτίου 2015, παρακολούθησαν στο Σπίτι της Κύπρου την παρουσίαση του νέου μυθιστορήματός της που κυκλοφορεί, με τίτλο Θεοδούλου Λίμιτεδ, από τις εκδόσεις Κέδρος.
Τη συγγραφέα καλωσόρισε στο Σπίτι της Κύπρου η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου, η οποία προλογίζοντας το βιβλίο παρατήρησε ότι πρόκειται για ένα μυθιστόρημα που αποκαλύπτει τις σκοτεινές πλευρές της οικονομικής ανάπτυξης της Κύπρου … και φέρνει στην επιφάνεια πολλές αθέατες πτυχές της σύγχρονης κυπριακής ιστορίας και κοινωνίας. 

Την εκδήλωση συντόνισε ο δημοσιογράφος κ. Χρήστος Μιχαηλίδης, ο οποίος μοιράστηκε με τη συγγραφέα και το ακροατήριο τις πρώτες σκέψεις που κατέγραψε μετά την ανάγνωση του Θεοδούλου Λίμιτεδ. ¨Πρόκειται, όπως σημείωσε, για ένα βιβλίο με απλή, μα και πάρα πολύ δυνατή γραφή. Κάθε σελίδα του γεμάτο από πικρές αλήθειες για την κατάντια της Κύπρου … μέσα από την ιστορία ενός ανθρώπου του Ανδρέα Θεοδούλου που κάποτε ήταν αγνός, οραματιστής και αγωνιστής και κατάντησε όπως άλλοι πολλοί παραδόπιστος, αχόρταγος, αδίστακτος και άδειος. 
Για τη συγγραφέα και το βιβλίο μίλησαν ο Καθηγητής Πολιτικής Επιστήμης του Πανεπιστημίου Αθηνών κ. Πασχάλης Κιτρομηλίδης και η Πρόεδρος της Εθνικής Εταιρείας Ελλήνων Λογοτεχνών Κύπρου κ. Ανδρεανή Ηλιοφώτου.
Αναφερόμενος στο σύνολο του λογοτεχνικού έργου της Αγγελικής Σμυρλή, ο κ. Κιτρομηλίδης επεσήμανε ότι η συγγραφέας έχει επιχειρήσει και επιτύχει, με τα βιβλία της, τη μυθιστορηματική ανάπλαση της νεότερης κυπριακής ιστορίας, αναδεικνύοντας το υψηλό ήθος της κυπριακής οικογένειας και κοινωνίας που, παραδοσιακά, χαρακτηριζόταν από τη συναίσθηση του ανθρώπου για τα κοινά και από τη συναίσθηση της χρηστότητας του βίου και του περιορισμού των υλικών αναγκών. Στο τελευταίο έργο της, συνέχισε ο κ. Κιτρομηλίδης, βλέπουμε ανάγλυφα και ρητά διατυπωμένη τη φοβερή ηθική παρακμή η οποία σύμφωνα με τη συγγραφέα υπήρξε το αίτιο τη ς πρόσφατης οικονομικής καταστροφής.

Ακριβώς, συναισθανόμενη την κακοποίηση κι ισοπέδωση των αξιών αυτών μέσα στην περιρρέουσα ατμόσφαιρα του γενέθλιου χώρου της, ανέφερε κατά την παρουσίαση της η κ. Ηλιοφώτου, ο πνευματικός άνθρωπος που ακούει στο όνομα Αγγελική Σμυρλή ορθώνει την άγρυπνη συνείδησή της να τις ερμηνεύσει μέσα στο γίγνεσθαι της κυπριακής ιστορίας ερευνώντας το παρελθόν κι επαγρυπνώντας για το μέλλον. Γιατί, πρόσθεσε η κ. Ηλιοφώτου, η ειδοποιός διαφορά του πνευματικού ανθρώπου από τη μάζα είναι ακριβώς η άγρυπνη συνείδηση, η ασίγαστη έγνοια για τον άνθρωπο και το σύνολο.

Κατά την αντιφώνησή της, η συγγραφέας, αφού ευχαρίστησε τους συντελεστές της εκδήλωσης, εκμυστηρεύτηκε ότι το Θεοδούλου Λίμιτεδ γράφτηκε με πόνο ψυχής και ανείπωτη, κυριολεκτικά, απογοήτευση. Αν και απαισιόδοξη, όπως δήλωσε, ευχήθηκε να βρει ξανά, γρήγορα, η Κύπρος, την ψυχή της και οι Κύπριοι τις παλιές αρετές που τους συντρόφευαν πάντα στον πολυτάραχο βίο τους.
Αποσπάσματα από το μυθιστόρημα  διάβασε  ο ηθοποιός Πέτρος Πέτρου.

Η εκδήλωση πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου.

